Það kostar rúmlega 650 milljónir að laga og rífa húsnæði Borgarbyggðar í Brákarey. Byggingunum var lokað fyrr í vor af byggingarfulltrúa og slökkviliði vegna brunahættu.
Samkvæmt skýrslu frá Verkís er þörf á að annaðhvort rífa eða endurbyggja töluverðan hluta af húsnæði Borgarbyggðar í Brákarey. Húsnæðið skiptist í fimm byggingar, og í þeim hefur fjöldi fyrirtækja, einstaklinga og félagasamtaka haft starfsemi - þar á meðal fornbílaklúbbur, golfklúbbur, frumkvöðlasetur og áhaldahús. Þeir hafa allir annaðhvort þurft að færa starfsemi sína eða stöðva hana vegna lokunarinnar. Verkís metur það sem svo að 654 milljónir muni kosta að gera byggingarnar nothæfar að nýju. Þórdís Sif Sigurðardóttir, sveitarstjóri, segir það fé ekki á reiðum höndum.
Þetta er helmingurinn af því framkvæmdafé sem sveitarfélagið ætlar að nota á fjögurra ára tímabili til fjárfestingar, til að setja þetta í einhver hlutföll.
Húsnæðinu var lokað með tveggja daga fyrirvara í febrúar vegna eldhættu. Enn er bannað að fara inn í húsið og hefur hluti þess verið innsiglaður. Á fundi með leigutökum var farið yfir næstu skref.
Næsta skref er í rauninni bara ræða við húsnæðis og mannvirkjastofnun, fara yfir þessa skýrslu Verkís með byggingarfulltrúum og eldvarnareftirliti og slökkviliði, sjá hvort það séu einhverjar leiðir fyrir sveitarfélagið til að geta haldið einhverri starfsemi opinni.
Þar á meðal hvort hægt verði að hafa safn fornbílaklúbbsins opið fyrir gesti í sumar. Skoða þurfi þó stöðuna vel fyrst áður en hægt sé að komast að niðurstöðu.